b"\n_START_ARTICLE_\nSveti Brendan\n_START_SECTION_\n\xc5\xbdivljenjepis\n_START_PARAGRAPH_\nBil je eden zgodnjih irskih svetnikov, ki so zaznamovali zgodovino te de\xc5\xbeele. Krstil ga je \xc5\xa1kof Erc pri Tubridu v bli\xc5\xbeini Ardferta. Pet let ga je u\xc4\x8dil sveti Ita, \xc5\xa1olanje pa je kon\xc4\x8dal pri Ercu, ki ga je leta 512 posvetil v duhovnika. Med letoma 512 in 530 je Brendan gradil samostanske celice pri Ardfertu in pri Shanakeelu ali Baalynevinoorachu ob vzno\xc5\xbeju Brandonovega hriba. Od tod je odplul na svoje sedemletno potovanje z namenom poiskati raj. Stari irski koledarji so vsebovali poseben praznik za Egressio familiae S. Brendani 22. marca, sveti Angus pa v svoji Litaniji, nastali na koncu 8. stoletja, prosi za \xc5\xa1estdeseterico, ki so spremljali sv. Brendana na njegovem iskanju obljubljene de\xc5\xbeele._NEWLINE_Brendanovo napol legendarno potovanje s \xc5\xa1esdeseterico romarjev po Atlantskem oceanu se je najverjetneje za\xc4\x8delo okrog leta 530, pred Brendanovim potovanjem v Britanijo. Na potovanju naj bi videl bla\xc5\xbeen otok, pokrit z rastlinstvom, imenovan Otok sv. Brendana. Prepri\xc4\x8dan, da je videl raj, se je nato vrnil na Irsko. Vulkanski otok, morda dana\xc5\xa1nji Jan Mayen, je imel za vrata v pekel. Sre\xc4\x8dal naj bi se tudi z morsko po\xc5\xa1astjo. Ni nemogo\xc4\x8de, da je Brendan na svojem potovanju naletel na Severno Ameriko. V tem primeru bi bil eden prvih Evropejcev, ki so obiskali ta svet. Kri\xc5\xa1tof Kolumb se je pri trditvi, da je v Azijo mo\xc4\x8d priti s preplutjem Atlantika, zana\xc5\xa1al na legende o sv. Brendanu._NEWLINE_Zgodba o potovanju se je naglo \xc5\xa1irila in kmalu so se mno\xc5\xbeice romarjev ter \xc5\xa1tudentov stekale v Ardfert. Tako se je v nekaj letih v okolici (Gallerus, Kilmalchedor, Brandon Hill in oto\xc4\x8dje Blasquet) ustanovilo mnogo verskih hi\xc5\xa1 za tiste, ki so pri Brendanu iskali duhovno vodstvo._NEWLINE_Zatem je potoval na Britansko oto\xc4\x8dje, obiskal Wales in sveti otok Iona. Po povratku na Irsko je ustanovil \xc5\xa1kofijo v Annaghdownu, kjer je nato \xc5\xbeivel do smrti. Irska cerkev ga je priznala za svetnika, njegov praznik je 16. maja._NEWLINE_Po njem se imenuje kremni liker Saint Brendan's. Brandania je skupina glasbenikov s Kanarskih otokov, ki igrajo keltsko glasbo. Njihovo ime namiguje na misel, da so Kanarski otoki Otok sv. Brendana."